  Туспуктэм: Татьяна Пунгина Майя Бывальцева Ижкарын лэсьтӥськисьёс чугун сюрес вокзал азьысь площадез выльдон ужъёсты йылпумъязы. Со сярысь Удмуртилэн тӧроез Александр Бречалов мерлыко вотэсъёчысь бамаз ивортӥз. Лэсьтӥськисьёс тротуаръёсты, пыдын ветлон интыосты, вокзал доры пырон интыосты но парковкаосты выльдӥзы, валтӥсь юртэ пыронын пандусъёсты но тубатъёсты тупатъязы, пассажиръёс ортчон интые брусчатка но тактильной плитка тыризы. Озьы ик каркуспо автобусъёслы дугдон инты радъязы. Табере вокзаллэн пушказ ужъёсты азьланьтзы. Коляскаын ветлисьёс понна умой луонлыкъёс кылдытозы, озьы ик ӟусъёс пуктозы, светильникъёсты вошъялозы. Та дыре «Кышкыттэм ӟечлыко сюресъёс» йӧскалык ӵектосъя Гагарин нимо ульчаез тупатъяло. Сюресчиос асфальтлэсь улӥ сӥзэ вӧлдӥзы ни, али вылӥ сӥез боржы кутскизы. Вань ужъёсты 2022-тӥ ары пумозь йылпумъяны чакламын. Тегъёс: Удмуртия Ижкар чугунсюрес тупатъянужъёс  